《胡廷晖画》
明代·张羽

画师我识吴兴胡，身长八尺苍髯须。
目光至老炯不枯，藻绘万象穷锱铢。
大儿十岁能操觚，小儿五岁能含朱。
得钱但供酒家需，时复纵博为欢娱。
魏公家藏《摘瓜图》，妙笔奚翅千明珠。
胡一见之神顿苏，以指画肚潜临摹。
落笔便与前人俱，祝融撑空阁道孤。
朝云暮雨相萦纡，中天碧瓦仙人庐。
下有桃源风景殊，鸡犬似是先秦余。
浔阳野客山泽臞，自从丧乱遭穷途。
幸逢治世容微躯，尧舜亦有巢由徒。
已办小艇长须奴，便欲往从渔父渔，江湖此境何地无。

作者简介：张羽（1333－1385）元末明初文人。字来仪，更字附凤，号静居，浔阳（今江西九江）人，后移居吴兴（今浙江湖州），与高启、杨基、徐贲称为“吴中四杰”，又与高启、王行、徐贲等十人，人称“北郭十才子”，亦为明初十才子之一。官至太常丞，山水宗法米氏父子，诗作笔力雄放俊逸。张羽好著述，文辞精洁典雅，诗咏深思冶炼，朴实含华。书法纤婉有异趣，仿佛谢庄月赋。隶书效法韩择木、楷书临摹王羲之曹娥碑，虽未精极，却能离俗而入于雅。画山水法米氏父子及高克恭，笔力苍秀，品在方从义上。